**Lisa halduslepingule nr 13-16/64**

*Kuupäev sisaldub viimases digitaalallkirjas*

**Elva Vallavalitsus** (edaspidi Vallavalitsus), mida esindab Elva valla põhimääruse alusel vallavanem Priit Värv ja

**Tartumaa Tervisekeskus OÜ** (edaspidi Huvitatud isik), mida esindab põhikirja alusel juhatuse liige Peeter Laasik, edaspidi koos nimetatud Pooled,

võttes arvesse, et:

1. Pooled on 18.09.2019 sõlminud halduslepingu nr 13-16/64 detailplaneeringukohaste rajatiste väljaehitamiseks ja väljaehitamise rahastamiseks (edaspidi Haldusleping);
2. Huvitatud isikul pole olnud võimalik ehitada välja kõiki Halduslepingus sätestatud detailplaneeringukohaseid rajatisi temast sõltumatutel asjaoludel;
3. Supelranna tn 19//21//23 kinnistule rajatud laiendatud haiglahoone vastab ehitusloale, see on kasutamiseks ohutu ning seda on võimalik kasutada nõuete ja kasutusotstarbe kohaselt, mistõttu on võimalik väljastada osakasutusluba kuni detailplaneeringukohaste rajatiste väljaehitamiseni;
4. Huvitatud isik peab võimalikuks anda Vallavalitsusele täiendavaid tagatisi detailplaneeringukohaste rajatiste väljaehitamiseks

on pooled leppinud kokku järgnevas:

1. Huvitatud isik kohustub Halduslepingu p-des 4.1.1.1 ning 4.1.1.2 nimetatud detailplaneeringukohased rajatised ehitama välja hiljemalt 01.06.2022, teavitama Vallavalitsust rajatiste valmimisest ja esitama nõuetekohase kasutusloa taotluse hiljemalt 01.07.2022.
2. Huvitatud isik annab Vallavalitsusele detailplaneeringukohaste rajatiste väljaehitamise kohustuse täitmise tagamiseks tagatise kokku summas 50 000 euro. Tagatis antakse Vallavalitsusele järgnevalt:
   1. 25 000 eurot deponeeritakse Vallavalitsuse arveldusarvele käesoleva kokkuleppe sõlmimise järgselt ning enne Vallavalitsuse poolt osakasutusloa väljastamist;
   2. 25 000 eurot deponeeritakse Vallavalitsuse arveldusarvele pärast Vallavalitsuse poolt osakasutusloa väljastamist ning pärast Huvitatud isiku taotluse alusel Tartumaa Tervisekeskuse rajamise projekti rahastaja Riigi Tugiteenuste Keskuse poolt rahalise väljamakse tegemist.
3. Lisaks p 2.1. nimetatud tagatisele ning kuni p-s 2.2. nimetatud tagatise andmiseni loovutab Huvitatud isik Vallavalitsusele kõik Huvitatud isiku õigused nõuda Swedbank AS-ilt käesoleva kokkuleppe lisas 1 viidatud garantiikirja alusel väljamaksete tegemist. Huvitatud isik kohustub hoiduma mistahes tegevusest, mis piirab või muudab võimatuks garantiikirja alusel nõuete esitamist garantii andja vastu ning Vallavalitsus kohustub hoiduma garantiinõude alusetust maksmapanekust. Garantiikirjast tulenevate nõuete maksmapanekuks peavad pooled tegema selleks vajalikku koostööd.
4. Pooled lepivad kokku, et p- 2 viidatud rahalise tagatise võib Huvitatud isiku asemel anda ka kolmas isik, sealhulgas võib rahasumma deponeerimise asemel esitada krediidiasutuse poolt väljastatud *first demand* garantiikirja.
5. Vallavalitsus kinnitab, et teeb kõik endast oleneva, et väljastada 5 tööpäeva jooksul alates p-s 2.1. nimetatud tagatise andmisest Supelranna tn 19//21//23 kinnistule rajatud laiendatud haiglahoone kõrvaltingimustega osakasutusluba tähtajaga 01.07.2022.
6. Pooled lepivad kokku, et kui detailplaneeringukohaste rajatiste kohta ei ole esitatud nõuetekohast kasutusloa taotlust hiljemalt 01.07.2022 on Vallavalitsusel õigus Huvitatud isikult nõuda leppetrahvi 100 eurot päevas iga viivitatud päeva eest. Vallavalitsuse leppetrahvinõuded rahuldatakse Vallavalitsuse kasuks antud rahalise tagatise arvelt. Vallavalitsusel puudub õigus nõuda leppetrahvi, kui nõuetekohast kasutusloa taotlust ei saa esitada Vallavalitsusest tulenevatel põhjustel (eelkõige, kuid mitte ainult, Halduslepingu p-s 4.2.2. sätestatud kohustuste täitmata jätmisel).
7. Pooled kinnitavad, et detailplaneeringus Supelranna tänava krundil (17002:008:0099) ette nähtud tänava rekonstrueerimine, kõnnitee ja tänavavalgustuse rajamine on lahutamatult seotud detailplaneeringus ette nähtud parklate ehitamisega, mistõttu esitab Vallavalitsus Huvitatud isikule esimesel võimalusel Halduslepingu p-s 4.2.2. sätestatud kohustuste täitmise ajakava, mis sisaldab tööde alustamise ning lõpetamise aega ning mis võimaldab Huvitatud isikul detailplaneeringukohased rajatised välja ehitada p-s 4 sätestatud tähtajaks.
8. Juhul, kui detailplaneeringus ette nähtud parklate väljaehitamine viibib Vallavalitsusest tulenevatel põhjustel (eelkõige Halduslepingu p-s 4.2.2. sätestatud rajatiste väljaehitamise viivitamisega) ning parklate väljaehitamata jätmise tõttu pole Huvitatud isikul võimalik esitada nõuetekohane kasutusloa taotlus p-s 4 sätestatud tähtajaks, on Vallavalitsus kohustatud tagastama tagatised täies ulatuses Huvitatud isiku nõudel 5 tööpäeva jooksul välja arvatud punktis 12 teises lause nimetaud vaidlustega seotud kulu 5000 eurot.
9. Huvitatud isik kohustub Vallavalitsust viivitamata ja kirjalikult taasesitatavas vormis informeerima detailplaneeringukohaste rajatiste väljaehitamisel tekkinud viivitustest ja takistuste esinemisest.
10. Detailplaneeringus ette nähtud haljastus (sh tugimüür) rajatakse vastavalt käesolevale kokkuleppele lisatud haljastusprojektile (Lisa 2) ning millise osas on täidetud Halduslepingus ja detailplaneeringu kehtestamise otsuses nõutud lahenduse tutvustamise ja koostöö kohustused. Haljastuse (sh tugimüüri) rajamisel vaatab huvitatud isik peale lahenduse tutvustamist üle esitatud ettepanekud ning annab ettepaneku osas tagasisidet ettepanku esitaja(te)le ning vallavalitsusele.
11. Juhul kui tähtajalise osakasutusloa väljastamine põhjustab Vallavalitsusele õigusvaidlusi, mille tulemusena tuleb Vallavalitsusel kanda vastaspoole kulusid (nt väljamõistetud menetluskulud), siis rahuldatakse need nõuded Vallavalitsuse kasuks antud rahalise tagatise arvelt.
12. Juhul kui Huvitatud isik täidab oma kohustused tähtaegselt, tagastatakse tagatis 5 tööpäeva jooksul alates kasutusloa väljastamisest. Juhul kui kasutusloa väljastamise hetkeks p-s 11 nimetatud õigusvaidlused veel kestavad, jäetakse 5000 eurot vaidlusega seonduvate võimalike kulutuste katteks välja maksmata. Raha tagastatakse osaliselt või täies mahus, kui on selgunud täpne õigusvaidlustele kulunud summa.
13. Huvitatud isiku ning OÜ Energia ja Ehitus vahel sõlmitud ehituslepingu ülesütlemise korral on Huvitatud isik kohustatud tagama, et tööde üleandmise-vastuvõtu aktiga fikseeritakse lepingu lõppemise hetkeks teostatud ehitustööde ja tegemist vajavate ehitustööde maht. Tööde üleandmise-vastuvõtu akt ja lepingu ülesütlemisavaldus või muu lepingu lõpetamist tõendav dokument edastatakse Vallavalitsusele. Juhul kui Huvitatud isik ei korralda detailplaneeringu kohaste rajatiste rajamist uue töövõtja vahendusel, siis on Vallavalitsusel õigus leida rajatiste väljaehitamiseks ise uus ehitaja ja kasutada ehitustöö lõpuleviimiseks ja selle raames vajalike ekspertiiside ja muude põhjendatud kulude kandmiseks käesoleva kokkuleppe alusel tasutud tagatist.
14. Huvitatud isik on teadlik, et osakasutusluba kaotab kehtivuse 01.07.2022, kui selleks kuupäevaks ei ole taotletud kasutusluba tervele juurdeehitusele ja detailplaneeringukohastele rajatistele.
15. Muus osas lähtuvad pooled Halduslepingust.

**Elva Vallavalitsus Tartumaa Tervisekeskus OÜ**

/allkirjastatud digitaalselt/ /allkirjastatud digitaalselt/

Priit Värv Peeter Laasik

vallavanem juhatuse liige

Lisad:

1. Swedbank garantiikiri nr 22-006528-GF
2. Supelranna tn 19, 21 ja 23 haljastusprojekt